**Gyakran intézett kérdések az R29 adatszolgáltatással kapcsolatban**

1. **Mi a törzsszám?**

A törzsszám az adószám első nyolc számjegye.

2. **Hogyan kell jelenteni az R29 adatszolgáltatást, ha az adatszolgáltató üzleti éve eltér a nap-**

**tári évtől?**

Tárgyév alatt a naptári évben lezárult üzleti évet értjük, tehát a 2021. június 30-i határidőre beküldendő 2020. tárgyévi jelentés esetén a 2020. évben lezárult üzleti évről kell adatokat szolgáltatni (pl.: 2019. április 1-től 2020. március 31-ig tartó üzleti évről).

**3. Mit jelent a "nem-rezidens" kifejezés?**

Nem-rezidens: minden olyan természetes és jogi személy, valamint jogi személyiséggel nem rendelkező szervezet, amely gazdasági érdekeltségének központja Magyarország gazdasági területén kívül van. (Ide tartozik minden külföldi székhellyel, telephellyel rendelkező jogi személy és jogi személyiséggel nem rendelkező szervezet.) A külföldi fióktelep is nem-rezidensnek minősül.

**4. Az R29 adatszolgáltatás szempontjából mit értünk külföldi közvetlen tőkebefektető, illetve**

**közvetett tőkebefektető alatt?**

Külföldi közvetlen tőkebefektető: az adatszolgáltató társaságban 10%-ot elérő vagy meghaladó szavazati joggal rendelkező, nem rezidens befektető (természetes személy, jogi személy, vagy jogi személyiséggel nem rendelkező szervezet is lehet).

Amennyiben a vállalkozás valamely külföldi vállalat fióktelepeként/telephelyeként működik Magyarországon, a fióktelep/telephely külföldi közvetlentőke-befektetőjének a működéshez szükséges eszközöket rendelkezésre bocsátó head-office minősül, külföldről kapott tőke pedig a működéshez rendelkezésre bocsátott eszközök értéke.

Külföldi közvetett befektető: olyan nem-rezidens vállalat, amely közvetve ellenőrzéssel (itt az ellenőrzés azt jelenti, hogy a részesedés tulajdonjoga a szavazati jog több mint 50%-át biztosítja) rendelkezik a vállalatban.

**5. Ha az adatszolgáltatónak 10%-os vagy annál nagyobb szavazati joggal rendelkező olyan külföldi magánszemély tulajdonosa van, aki Magyarországon él, róla is kell-e jelenteni, azaz**

**külföldi közvetlen tőkebefektetőnek minősül-e?**

Amennyiben a külföldi természetes személy a Magyar Köztársaság területén legalább egy éve életvitelszerűen tartózkodik, vagy szándékai szerint tartózkodni akar, vagy tanulmányok folytatása vagy gyógyászati kezelés céljából tartózkodik itt, akkor rezidensnek minősül. Ebben az esetben nem minősül külföldi közvetlen tőkebefektetőnek, azaz nem kell róla jelenteni, különben igen.

**6. Kell-e teljesíteni R29 adatszolgáltatást, ha az összes külföldi tulajdonos időközben már eladta a részesedését az adatszolgáltatóban?**

Az R29 adatszolgáltatás tábláiban a 2020. tárgyévben lezárult üzleti év fordulónapjára, és a megelőző üzleti év fordulónapjára vonatkozóan egyaránt kell adatokat jelenteni. Amennyiben a részesedés-eladás 2020. év során történt, akkor év végén már nem volt külföldi közvetlen tőkebefektetője a cégnek, de az év elején még igen, ezért kell adatszolgáltatást teljesíteni.

**7. Kell-e mindenképpen R01-es jelentést is beküldeni az R29-es jelentéshez kapcsolódóan?**

Nem, kivéve, ha a partner R01-ben jelentett adataiban változás történt, vagy az R29-ben megadott partnerre vonatkozóan még soha nem töltöttek ki R01 jelentést.

**8. Az R29 adatszolgáltatás szempontjából mit értünk külföldi közvetlen tőkebefektetés, közvetett tőkebefektetés, illetve külföldi fióktelep alatt?**

Külföldi közvetlen tőkebefektetés: olyan nem rezidens vállalat, amelyben az adatszolgáltató 10%-ot elérő vagy meghaladó közvetlen szavazati joggal rendelkezik.

Külföldi közvetett tőkebefektetés: olyan nem-rezidens vállalat, amelyben közvetve ellenőrzéssel (itt az ellenőrzés azt jelenti, hogy a részesedés tulajdonjoga a szavazati jog több mint 50%-át biztosítja) vagy befolyással (itt a befolyás azt jelenti, hogy a részesedés tulajdonjoga a szavazati jognak legalább a 10%-át, de legfeljebb 50%-át biztosítja) rendelkezik az adatszolgáltató

Külföldi fióktelep: a magyarországi székhellyel rendelkező adatszolgáltató külföldön lévő telephelye. A külföldi fióktelep a fizetésimérleg-adatszolgáltatásban nem rezidensnek, az adatszolgáltató 100%-os tulajdoni hányadában levő külföldi tőkebefektetésnek minősül. A nem rezidens fióktelepek nem rezidensekkel kapcsolatos ügyletei az adatszolgáltatásokban nem kell jelenteni.

**9. Mi a teendő, ha az adatszolgáltatónak nincs se külföldi tőkebefektetője, se tőkebefektetése, se fióktelepe, vagy van, de egyik sem éri el az előírt értékhatárt? Az R29 adatszolgáltatást nemlegesen is el kell készíteni és beküldeni?**

Az R29 adatszolgáltatást csak azoknak a gazdasági szervezeteknek kell teljesíteniük, amelyek a tárgyév mérlegfordulónapján vagy a megelőző év mérlegfordulónapján elérték az előírt értékhatárok valamelyikét.

Amennyiben a két mérlegfordulónap egyikén sem érik el egyik értékhatárt sem, nemleges jelentést nem kell teljesíteniük.

Abban az esetben, ha az adatszolgáltatónak van külföldi befektetője, és a rá jutó saját tőke tárgyév, vagy a megelőző év mérlegforduló napján eléri az értékhatárt, de nem minősül külföldi közvetlen tőkebefektetőnek (azaz a 10%-ot nem éri el a külföldi befektető szavazati joga), akkor a TRE táblát ki kell tölteni (a 04. sorban 1-es kódot szerepeltetni).

**10. Milyen változások vannak 2013-tól a TEA1 tábla kitöltésében?**

A tábla kitöltésénél 2013-tól nem a tulajdonjog, hanem a szavazati jog alapján kell meghatározni a külföldi

befektető részesedést, és a szavazati jog alapján történő részesedést kell feltüntetni a tárgyidőszak és a

tárgyidőszakot megelőző időszak oszlopában is. Amennyiben eltér a szavazati jog és a tulajdonjog, szükség

szerint nyitó-záró eltérés keletkezik a korábbi időszak R29-es adatszolgáltatásával.

2013-tól a táblában a vállalatcsoportba tartozó (lásd módszertani segédlet 2. oldal) 10% alatti szavazati joggal rendelkező partnereket (társvállalatokat) is jelenteni kell. Ebben az esetben is ki kell tölteni a tárgyidőszak és a tárgyidőszakot megelőző időszak oszlopát is.

**11. Milyen változások vannak 2013-tól a TEA4 tábla kitöltésében?**

A tábla egy új sorral bővült: 19. sor Befektetéstől vagy társvállalattól tárgyév során annak eredménytartalékából (megelőző évek eredményéből) kapott osztalék (+).

**12. Milyen változások vannak 2013-tól a TEL tábla kitöltésében?**

• A TEL tábla kitöltésénél is 2013-tól nem a tulajdonjog, hanem a szavazati jog alapján kell meghatározni a külföldi befektető részesedést, és a szavazati jog alapján történő részesedést kell feltüntetni a tárgyidőszak és a tárgyidőszakot megelőző időszak oszlopában is. Amennyiben eltér a szavazati jog és a tulajdonjog, szükség szerint nyitó-záró eltérés keletkezik a korábbi időszak R29-es adatszolgáltatásával. • A táblát 2013-tól a külföldi közvetlentőke-befektetés, a közvetett befektetés vagy külföldi fióktelep mellett azon társvállalatokra is ki kell tölteni, amelyben az adatszolgáltató 10% alatti szavazati joggal rendelkezik. Ebben az esetben is ki kell tölteni a tárgyidőszak és a tárgyidőszakot megelőző időszak oszlopát is. • A tábla egy új sorral bővült: 47. sor Befektetéstől vagy társvállalattól tárgyév során annak eredménytartalékából (megelőző évek eredményéből) kapott osztalék (+).

**13. Mitől függ a TEL tábla egyes blokkjainak kitöltése?**

A TEL tábla kérdéscsoportokból tevődik össze. Az egyes kérdéscsoportok kitöltése függ a partnerkapcsolat jellegétől.

• F (fióktelep) esetén nem kell kitölteni a 04-24. sorokat. • L, AL (leány, anya-leány) partnerkapcsolat esetén nem kell kitölteni a 09-11., 25-27., továbbá 50% alatti szavazati jog esetén nem kötelező kitölteni a 49-72. sorokat.

 • EL (közvetett befektetés) esetén üresen kell hagyni a 04-08. sorokat. Amennyiben a partnerben nincs közvetlen érdekeltsége, nem kell kitölteni a 25-27. sorokat, továbbá 50% alatti szavazati jog esetén nem kötelező kitölteni a 49-72. sorokat. • ET (társvállalat) esetén nem kell kitölteni a 09-11., 25-27., 28-48., 49-72. sorokat, azaz az 01-08. és a 12-24. sorok kitöltése kötelező. • A fent felsorolt sorok kivételével a tábla többi sorának kitöltése kötelező.